21.novembril alustasid nõukogude väed kogu rinde laiuselt rünnakuid Mäebe-Torgu-Türju kaitseliini vastu. Sissemurded rinde kesk- ja lääneosas löödi sakslaste vasturünnakutega tagasi ja liin pidas vastu. 22. novembri hommikul alustasid punaväed võimsa kanonaadiga kõigist oma suurtükkidest. Kell 8.00 algas  pealetung kogu rinde ulatuses. Nii lääne- kui ka idasektori kaitsjad pidasid vihast lähivõitlust nende kaitsekraavide ette tunginud punaväega, kus rinne jäi pidama. Rinde keskosas aga, hoolimata Oberst Vitinghoffi juhitud pataljonide ennastsalgavast võitlusest, tungisid punaarmeelased Soodevahe piirkonnas rindest läbi. Rinde tagalasse tunginud vaenlasele astus vastu varus olnud 189. gren.rüg. 2. pataljon ja peatas läbimurde. Kitsale läbimurdealale surutud punaarmee üksused võeti merelt kahuritule alla ja õhtuks  olid need oma endisele rindejoonele tagasi surutud.